En la reunió del Govern de la Generalitat de Catalunya del dia 8 de març de 2011, es va aprovar l'encàrrec al conseller d'Empresa i Ocupació d'iniciar els treballs per l'elaboració d'un nou Pla de l'Energia de Catalunya.
Aquest Pla havia de tenir com a horitzó l'any 2020 i havia de recollir les orientacions polítiques en matèria d'energia de l'actual Govern.
En aquesta mateixa línia, el Ple del Parlament de Catalunya, en la sessió tinguda el 24 de març de 2011, va aprovar la Moció 8/IX, sobre la política energètica, que instava el Govern a presentar, durant el 2011, el Pla de l'Energia de Catalunya 2012-2020.
Igualment, en la seva compareixença del 15 de febrer de 2011 a la Comissió de Territori i Sostenibilitat del Parlament de Catalunya, el Conseller de Territori i Sostenibilitat va anunciar que el Govern havia d'impulsar l'elaboració d'un Pla de mitigació de les emissions de gasos d'efecte hivernacle que cobreixi el període 2013-2020.
Aquest període és coincident amb el de la planificació europea aprovada en el paquet legislatiu d'energia i clima.
En aquest sentit, atesa la important relació entre energia i canvi climàtic, i per tal d'afrontar aquests reptes optimitzant esforços i integrant polítiques transversals en el conjunt de l'acció de govern des de la seva fase de disseny, s'ha considerant convenient la col·laboració entre el Departament d'Empresa i Ocupació i el Departament de Territori i Sostenibilitat per a l'elaboració de l'anomenat Pla de l'Energia i Canvi Climàtic de Catalunya 2012 -2020.
Aquest nou Pla de l'Energia i Canvi Climàtic de Catalunya 2012-2020 aborda la nova orientació que l'actual Govern de la Generalitat de Catalunya vol donar a la política energètica catalana, integrant-ne aquells aspectes de la mitigació del canvi climàtic relacionats amb l'energia.
Des d'una perspectiva climàtica aquest Pla és una part molt significativa de la planificació en matèria de política climàtica.
Cal tenir present, no obstant, que el Pla no inclou d'altres aspectes del canvi climàtic com ara les emissions de gasos d'efecte hivernacle no vinculades a l'energia, l'anomenat efecte embornal (boscos, agricultura,...), l'adaptació als impactes del canvi climàtic o el desenvolupament de models climàtics regionals, que d'acord amb el Pla de Govern 2011-2014 seran objecte de tractament en el Pla de Mitigació i l'Estratègia d'Adaptació.
L'energia té una estreta relació amb les quatre dimensions de la sostenibilitat (econòmica, social, d'equilibri territorial i ambiental).
La seguretat del subministrament energètic i el preu de l'energia són, sens dubte, factors crucials per al desenvolupament econòmic.
D'altra banda, és evident que moltes de les formes de producció i consum d'energia poden reduir la sostenibilitat ambiental.
En els pròxims anys, cal equilibrar diferents objectius com: garantir la seguretat i la qualitat del subministrament energètic; establir un model energètic competitiu econòmicament i amb menys dependència exterior; respectar el medi ambient, amb un pes més gran de les energies renovables; reduir el consum dels combustibles fòssils, i millorar l'eficiència en la utilització de l'energia, per arribar a un model català de generació i consum d'energia que sigui sostenible i que contribueixi a l'objectiu europeu de descarbonització de l'economia.
Per tant, les principals motivacions per a la realització d'aquest nou Pla de l'Energia i Canvi Climàtic de Catalunya 2012-2020, estan relacionades amb les següents problemàtiques:
Per altra banda, també s'ha cregut convenient allargar l'horitzó del nou Pla de l'Energia i Canvi Climàtic fins a l'any 2020, en coherència amb els importants reptes assumits per la Unió Europea en matèria d'energia i canvi climàtic en aquest horitzó (objectiu "20-20-20").
En aquest sentit, aquests objectius europeus per a l'any 2020 constitueixen un marc de referència de l'actuació de la Generalitat de Catalunya en matèria de política energètica i de canvi climàtic.
Alhora, el Pla analitza el potencial i capacitat de reacció des de Catalunya, en el supòsit que la Unió Europea acordés un nou objectiu més ambiciós de reducció d'emissions de gasos d'efecte hivernacle i d'un nou repartiment d'esforços entre els seus estats membres.
El mes de març de 2011, el Govern de la Generalitat de Catalunya va iniciar els treballs per elaborar el Pla de l'Energia i Canvi Climàtic de Catalunya 2012-2020 (PECAC 2020), mitjançant la creació d'un Grup de Coordinació del Pla, dirigit pel Director General d'Energia, Mines i Seguretat Industrial, amb participació dels principals responsables de la pròpia Direcció General d'Energia, Mines i Seguretat Industrial, de l'Institut Català d'Energia, de la Direcció General de Polítiques Ambientals i de l'Oficina Catalana del Canvi Climàtic.
La major part de les tasques tècniques relacionades amb aquest Pla s'han desenvolupat des de l'ICAEN, en col·laboració amb la DG d'Energia, Mines i Seguretat Industrial, i amb l'Oficina Catalana del Canvi Climàtic en aquells aspectes relacionats amb les emissions de gasos d'efecte hivernacle.
Les tasques desenvolupades s'han dut a terme per part del propi personal de les tres organitzacions implicades o mitjançant encàrrecs puntuals a enginyeries i consultories especialitzades.
Per tal que el Pla sigui realista i eficaç, s'ha comptat amb les opinions més rellevants, especialment les de la societat civil, empreses i organismes dels diferents subsectors del món de l'energia i el medi ambient, associacions empresarials, associacions de consumidors, associacions ecologistes i ambientalistes, col·legis professionals, sindicats, prescriptors tècnics, etc. Per aquest motiu, el mes de juliol de 2011 es va iniciar un conjunt de 12 sessions informatives de consulta en les quals es van recollir propostes de caire general i específic per tal d'incorporar-les al Pla.
Posteriorment, es va obrir un període d'al·legacions a partir del qual es va elaborar un recull de les concrecions particulars.
En aquestes sessions informatives hi han participat 128 entitats distribuïdes en els següents àmbits:
En paral·lel a aquestes sessions, s'han desenvolupat un seguit de reunions bilaterals amb els principals agents del sector energètic a Catalunya:
En quan a l'estructuració dels treballs necessaris per a dur a terme el Pla, s'han desenvolupat en tres horitzons temporals diferents:
Per tal de fer partícips als representants de la societat civil catalana de l'elaboració del Pla de l'Energia i del Canvi climàtic 2012-2020, s'han organitzat unes sessions informatives sobre el desenvolupament del Pla i que, alhora, han servit per a recollir idees i suggeriments que s'han tingut en compte en el procés d'elaboració del Pla i del seu Pla d'Acció 2012-2014.
En qualsevol cas, cal distingir aquestes sessions inicials de caire informatiu del termini d'exposició pública del Pla i de la seva Avaluació Ambiental Estratègica, que s'ha dut a terme un cop redactat el Pla i que, d'acord amb la legislació vigent, ha permès a totes les persones i entitats implicades presentar-ne al·legacions, fins arribar a la seva redacció definitiva.
Després d'un període d'informació pública que es va iniciar el 26/04/2012 i va acabar el 19/06/2012, el Pla de l'Energia i Canvi Climàtic de Catalunya 2012-2020, ha estat aprovat pel Govern en data 09/10/2012.